Man vas oor drawwer se verkragtingArgieffoto ŉ 25-jarige verdagte is Woensdag in hegtenis geneem nadat hy glo ŉ 37-jarige vrou, wat in Howick, KwaZulu-Natal, gedraf het, oorval en verkrag het. “Die vrou het Saterdag in Curryspotweg gedraf toe die man haar voorgekeer en met ŉ mes gedreig het,” het kol. Jay Naicker, woordvoerder van die polisie, in ŉ verklaring gesê. “Hy het haar na ŉ nabygeleë bos gedwing en haar verkrag. Hy het ook haar hardloopskoene, digitale horlosie en ŉ swart langmou-sweetpakbaadjie gesteel.” Die slagoffer is na ŉ hospitaal geneem om vir skok behandel te word. ŉ Saak van verkragting en diefstal is by die Howick-polisie aangemeld. “Die Howick-seksoortredingseenheid het die saak verder ondersoek en ŉ verdagte is opgespoor en in hegtenis geneem,” het Naicker bygevoeg. “Hy sal na verwagting binnekort in die Pietermaritzburg-landdroshof verskyn.” Lt.genl. Mmamonnye Ngobeni, provinsiale kommissaris, het die beamptes geloof vir die vinnige inhegtenisneming. “Ons sal nie rus totdat die verdagte vervolg word vir hierdie afskuwelike misdaad nie,” het sy gesê. “Dit is onaanvaarbaar dat ŉ vrou nie sonder om bang te wees in ons woonbuurte kan draf of stap nie. Ons sal alles in ons vermoë doen om seker te maak dat hierdie man nie nog vroue beseer nie.”